Cum a fost la evenimentul ”Construim Sistemul Solar în București”

Vineri, 13 mai 2022, de la ora 19.00, ne-am strâns la Universitate, în fața TNB, la monumentul Km 0 aprox 40 copii + adulții aferenți.

Invitați: domnul Marian Naiman, membru de onoare al Astroclubului București și domnul profesor Mihai Popa, de la Facultatea de Geologie și Geofizică de la Universitatea București.

Ei au fost responsabili cu conținutul tehnic, precum și cu alocarea premiilor (toți copiii care s-au implicat au primit cărți de la Editura Arthur și Niculescu, reviste, sticle de aluminiu ESA, agende, etc..). Deasemenea, multumim Mega Image pentru sustinere, acest eveniment fiind un preambul al KIDIBOT PLASTIC DETECTIVES, unde ii invatam pe copii sa se hraneasca sanatos si sa incercam sa evitam PLASTICUL ca ambalaj alimentar.

Cum s-a desfășurat evenimentul

Am umflat balonul la 109 cm diametru, care reprezenta Soarele, folosindu-ne de proprii plămâni. Spre deosebire, aceasta afină de 10 mm diametru reprezintă Pământul. Evident, copiii au mâncat o grămadă de ”Pământuri” și ”Venusuri”, întrucât erau foarte gustoase și sănătoase.

Copiii au primit responsabilități, să aibă grijă de corpurile cerești. Alex ține Luna în palmă (un bob de piper de 3mm).

Am discutat despre planete, distanțele gigantice dintre ele, despre sateliții lor naturali, despre cum un om de pe o afină de 1 cm de lângă Intercontinental cu o lunetă poate să vadă o portocală la Piața Romană sau un bob de muștar la Muzeul Satului.

Sau cum un grapefruit de 11 cm diametru (Jupiter) care orbitează pe la Ciclop ne protejează afina noastră de la Inter de asteroizi și comete, care altfel ar fi făcut apariția și dezvoltarea vieții pe Pământ mult mai complicată.

Copiii s-au implicat, au răspuns, au venit cu idei… a fost amuzant..

Am dat și interviuri pentru Radio România Internațional.

Prima pauză am făcut-o între Pământ și Marte, cam pe unde venea inelul de asteroizi. Acolo întâmplător era o covrigărie Luca, așa că toata gașca s-a oprit. După ce au încărcat motoarele cu covrigi și apă, am mers mai departe. Mulți copii au venit direct de la școală, așa că le era foame.

Altă pauză alimentară a fost pauza de înghețată (pe Lascăr Catargiu), după ce l-am pus pe Saturn la Romană, la ieșirea de la metrou către ASE.

Ultima pauză + party la locul de joacă a fost în Herastrău, la intrarea dinspre Piața Presei Libere, unde am comandat 12 pizza Jerry de 4 persoane, ne-am uitat la stele și am discutat diverse.

Cel mai bun citat: ”Și pentru o boabă de muștar a trebuit să mergem atât de mult?”. Pluto era acest bob de muștar și a trebuit să mergem 4590 m în linie dreaptă (peste 5000m în mod legal), timp de 3h, ca să reușim să finalizăm tot Sistemul Solar. Dar a meritat cu vârf și îndesat!

Aici eram la Piața Victoriei, lângă Antipa. Aici l-am pus pe Uranus (o nucă de 38 mm)

Am ajuns acasă după miezul nopții, copiii fiind foarte fericiți.

Sunt mândru că nici un Kidibot nu a abandonat supliciul mersului pe jos. Ceea ce nu pot spune de unii părinți care mă întrebau dacă nu pot să ia metroul între Saturn (Romană) și Uranus (Victoriei). Dar am fost dârz pe poziție și toți am făcut 10,000 pași.

LOCAȚIILE

Soarele – un balon de 108 cm diametru, umflat de subsemnatul manual – la borna Km 0 de comunism

Mercur – un bob de mazăre/piper de 4 mm, la 45 m – pe spațiul verde de la intrarea la Inter

Venus – este o afină mai mică, de 9mm, la 84 m de Km 0 (Soare) – În dreptul Parcării de la Inter.

Pământul este o afină puțin mai mare (10 mm), care se află la 116 m de Soarele balon, în dreptul restaurantului de la Intercontinental (Corso). Luna este un bob de piper de 3 mm, aflat la 30 cm de Pământ.

Marte are 5 mm și este un bob de mazăre/piper (depinde ce găsim până diseară), aflat la intersecția Batiștei cu Magheru. Distanța până la Soarele-balon este 177 m.

Tot pe aici prin zona, pe la Centura de Asteroizi o să ne cumpărăm niște înghețată, că azi e record de căldură în București

Jupiter va fi o portocală de 109 mm, aflată la distanță de 605 m față de Soarele-balon. O să fie undeva în fața Ciclop-ului.

Saturn – o portocală mai anemică, de 91 mm diametru, cu o fustă de hârtie. Este la distanță de 1114 m, tocmai la Piața Romană, ieșirea de la metrou către ASE.

Uranus – o nucă de 39 mm care orbitează prin Parcarea din Piața Victoriei, foarte aproape de Antipa. Distanța în linie dreaptă față de Soarele-balon este de 2234 m.

Vi se pare că ați mers mult? Ghinion. Mai avem. Neptun este o nucă de 38 mm la Metrou la Aviatorilor. Distanța până la Soarele-balon este de 3500m.

Acum mergem până la Pluto. Deși a fost decăzut din drepturi și este considerat planetoid, nu planetă, fiind mai mic decât Luna, noi am zis totuși să-l punem și pe el pe harta Sistemului Solar din București.

Pluto este un bob de muștar de 2 mm care orbitează la 4590 m distanță de Soarele-balon de la Universitate. Îl vom monta la câțiva metri de stația de autobuz de la Muzeul Satului.

Vreți să ajungem și la Norul lui Oort? Avem de mers până la Cercul Polar. Și ca să ieșim din el, trebuie să ajungem pe partea diametral opusă a Pământului, prin oceanul Pacific, pe lângă Noua Zeelandă. Cam mult de mers de pe o afină de 1cm de lângă Intercontinental.

Sperăm că v-a plăcut. Și nu uitați să faceți și voi experiențe frumoase pentru copii, astfel încât să învețe prin joacă. Și astfel România o să ajungă mai bine!

Vă invităm să vă uitați la toată galeria de imagini.

Dacă vreți să organizați și voi un Sistem Solar în localitatea voastră, dați-ne un semn. Sunt 2-3 ore de distracție și educație prin joacă. Vă ajutăm noi.